桃源行
王淮 (Ming)
武陵十里桃花水，遥接仙家洞天里。桃花不隐洞中春，引得渔郎来问津。洞中墙屋开村落，石田沙田足耕凿。阴连绿树昼昏昏，鸣鸡吠犬东西门。渔郎相见惊相语，共问今朝是谁主。秦家虐㷔逐飞烟，司马独主江南天。尊前论罢长叹息，醉掩松窗卧苔石。明朝出洞归故乡，回首万壑云茫茫。山中此景知无有，千载词人说盈口。我欲携书上钓船，洞口去觅桃花源。